**Scrisoare la început de primăvară**

*Anascriepoezie*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe strada felinarelor târzii,

În care lumea gâlgâie-n neştire,

În mintea mea începi să reînvii

Când visul meu se stinge în trezire.

Pe strada felinarelor de foc,

Când oamenii se rup în două rânduri,

Şi-n golul ei, să trec nu mai e loc

De-atâtea lupte şi atâtea gânduri.

Pe-aleea despărţirilor de gard,

Când te-nfiori la minime dezastre

Şi ploile din noi , pe stradă cad,

Cu picăturile poveştii noastre.

Pe strada arborilor umezi, grei

Şi plini pân la refuz de insomnie,

Îmi odihnesc în ochi câmpii cu miei

Şi te petrec în paşnică-agonie.

Pavajul despărţirilor de tot

Acoperă-un ecou în mintea frântă,

Şi-a mă întoarce singură, nu pot

Precum o oaste tristă şi înfrântă.

Te tot petrec în lumi de cercuri mii

Cu amintirea cailor în floare.

Te tot aştept şi te prefaci că vii

Şi nu-mi răspunzi la nicio întrebare.

Atunci mă duc în resemnarea scurtă

A amintirii smocului de sine

Pe care mi-l adun într-o secundă

Şi pe mormânt ţi-l las, e pentru tine